
A miosztatin Compact mutációja befolyásolja az izomnövekedést szabályozó molekulák transzkript szintjét

Bevezetés: A miosztatin a harántcsíkolt izom növekedésének fontos negatív regulátora. A miosztatin génkiütött egerekhez hasonlóan a Compact (Cmpt) egérvonal is hipermuszkuláris fenotípust mutat. A Cmpt egerekben lévő természetes mutáció azonban nem a miosztatin aktív doménjét, hanem a propeptidet érinti, és a fenotípus megjelenéséhez egyéb modulátor gének hatása is szükséges. Korábban elvégeztük a Cmpt egerek izmainak morfológiai analízisét, jelen kísérleteinkben a megnövekedett izomtömeg hátterében álló molekuláris mechanizmusok vizsgálatát kezdtük meg.
Módszerek: 10 hetes Cmpt, illetve vad típusú hím egerek (n=3-5) hátsó végtagi izmait eltávolítottuk, majd lefagyasztottuk. A tibialis anterior (TA) izomból totál RNS-t izoláltunk TRI-reagenssel (MRC), amelyből cDNS-t készítettünk. Kvantitatív RT-PCR segítségével mértük transzkript szinten a miosztatint és receptorát (aktivin receptor IIB [ActRIIB]), illetve az izomméretet pozitívan szabályozó jelátviteli utak komponensei közül az inzulinszerű növekedési faktor 1-et (IGF-1) és az androgén receptort (AR). Eredményeinket több vizsgált háztartási gén közül a hipoxantin-guanin-foszforibozil-transzferáz (HPRT) expressziójához viszonyítottuk.
Eredmények: A Cmpt egerek TA izmában a miosztatin transzkript szintje szignifikánsan megemelkedett (vad vs. Cmpt, 1±0,07 vs. 1,83±0,15, átlag±SE), míg az ActRIIB (1±0,03 vs. 0,63±0,1) és az AR transzkript szintje (1±0,1 vs. 0,53±0,08) szignifikánsan lecsökkent. Az IGF-1 transzkript szintje lényegesen nem változott (1±0,11 vs. 0,91±0,13).
Következtetés: A Cmpt mutációt hordozó egerek TA izmában szignifikáns eltérések mutatkoztak a miosztatin hatásmechanizmusában fontos szerepet játszó molekulák transzkript szintjében, amelyek egy komplex mechanizmus részeként hozzájárulhatnak a miosztatin hatás elmaradásához.
Támogatók: TÁMOP 4.2.2.A-11-1-KONV-2012-0035



